Birbhum Incident: অপহরণ করে খুন ইঞ্জিনিয়ারিং ছাত্রকে, ৩০ লক্ষ মুক্তিপণ দাবি, গ্রেফতার বন্ধু

বীরভূম: বাগুইআটির ছায়া এবার বীরভূমে। ফের এক ছাত্রকে অপহরণ করে খুন। অপহরণের পর ৩০ লক্ষ টাকা মুক্তিপণ দাবি করা হয় বলে মৃতের পরিবারের অভিযোগ। বীরভূমের ইলামবাজার থানার চৌপাহারি জঙ্গল থেকে ওই ছাত্রের দেহ উদ্ধার করা হয়। পুলিশ জানিয়েছে, গলার নলি কেটে খুন করা হয়েছে সৈয়দ সালাউদ্দিন নামে ওই ইঞ্জিনিয়ারিং কলেজ ছাত্রকে। এই ঘটনায় সালাউদ্দিনের এক বন্ধুকে গ্রেফতার করেছে পুলিশ।

পুলিশ ও স্থানীয় সূত্রে জানা গিয়েছে, সালাউদ্দিনের বাড়ি বীরভূমের খয়রাশোল থানার আহমদপুর গ্রামে। বর্তমানে মল্লারপুরে ব্যবসায়িক কাজের জন্য থাকতেন। ছাত্রের বাবা সৈয়দ আব্দুল মতিন জানান, ৩০ লক্ষ টাকা মুক্তিপণ চেয়ে অপহরণকারীরা ফোন করেছিল। এ বিষয়ে বিস্তারিত জানার জন্য খুন হওয়া ছাত্রের বন্ধু শেখ সলমনকে প্রথমে পুলিশ আটক করে জিজ্ঞাসাবাদ করে। তারপর তার বক্তব্যে অসংলগ্নতা ধরা পড়ায় গ্রেফতার করা হয় তাকে।

আরও পড়ুন: Garden Reach Incident: গার্ডেনরিচে তৃণমূল নেতার ছেলের রহস্যমৃত্যু

পুলিশ সূত্রে জানা গিয়েছে, ব্যাঙ্কের ঋণ সংক্রান্ত বিষয় নিয়ে গন্ডগোল বাধে। সেই কারণেই সৈয়দ সালাউদ্দিনকে খুন করে শেখ সলমন। বীরভূম জেলা পুলিশ সুপার নগেন্দ্রনাথ ত্রিপাঠি জানান, সলমন ৫% সুদে প্রায় ৩০ লক্ষ টাকার লোন নিয়েছিল বাজার থেকে। সেই টাকা শোধ করতে পারছিল না। তাই সৈয়দ সালাউদ্দিনকে অপহরণ করেছিল। ভেবেছিল অপহরণ করে ওই পরিবারের কাছ থেকে টাকাটা তুলে নেবে। টাকা না দিতে পারায় ইঞ্জিনিয়ারিং কলেজের ছাত্র সৈয়দ সালাউদ্দিনকে খুন করে তার বন্ধু সলমন শেখ।